**Úplné znenie**

**vnútorného predpisu**

číslo 15/2008-N

v znení jeho dodatkov číslo 1 až 6

a návrhu dodatku číslo 7

**Organizačný poriadok**

**Slovenskej technickej univerzity v Bratislave**

Marec 2018

**Slovenská technická univerzita v Bratislave, Vazovova 5, Bratislava**

**Organizačný poriadok**

**Slovenskej technickej univerzity v Bratislave**

Ú p l n é z n e n i e

vnútorného predpisu

schváleného

Akademickým senátom Slovenskej technickej univerzity v Bratislave

dňa 24. 11. 2008

v znení dodatku číslo 1 zo dňa 02. 03. 2009, dodatku číslo 2 zo dňa 31. 10. 2012,  dodatku číslo 3 zo dňa 25. 06. 2013,  dodatku číslo 4 zo dňa 09. 11. 2015,  dodatku číslo 5 zo dňa 14. 12. 2016, dodatku číslo 6 zo dňa 17. 03. 2017 a návrhu dodatku č. 7 zo dňa 28. 02. 2018:

Čl. I

Úvodné ustanovenia

Organizačný poriadok Slovenskej technickej univerzity v Bratislave (ďalej len “organizačný poriadok STU“) v nadväznosti na Štatút Slovenskej technickej univerzity v Bratislave (ďalej len „štatút STU) a zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) podrobnejšie upravuje:

a) organizačnú štruktúru Slovenskej technickej univerzity v Bratislave (ďalej len „STU“),

b) právne postavenie a činnosť súčastí STU,

c) pôsobnosť STU ako právnickej osoby,

d) práva a povinnosti vedúcich a zamestnancov STU,

e) ustanovenie poradných orgánov rektora STU,

f) pravidlá pre oblasť vnútorného riadenia STU,

g) spôsob schvaľovania vnútorných predpisov súčastí STU.

Čl. 2

Organizačná štruktúra STU

1) STU sa organizačne člení na:

a) fakulty,

b) univerzitné pracoviská (iné pedagogické, výskumné, vývojové, umelecké, hospodársko-správne a informačné pracoviská) ,

c) účelové zariadenia.

2) Fakulty STU:

a) Stavebná fakulta ( SvF)

adresa: Radlinského 2766/11, 810 05 Bratislava

b) Strojnícka fakulta (SjF)

adresa: Námestie slobody 2910/17, 812 31 Bratislava

c) Fakulta elektrotechniky a informatiky (FEI)

adresa: Ilkovičova 2961/3, 812 19 Bratislava

d) Fakulta chemickej a potravinárskej technológie ( FCHPT)

adresa: Radlinského 2101/9, 812 37 Bratislava

e) Fakulta architektúry (FA)

adresa: Námestie slobody 2911/19, 812 45 Bratislava

f) Materiálovotechnologická fakulta (MTF) so sídlom v Trnave

adresa: Ulica Jána Bottu č. 2781/25, 917 24 Trnava

g) Fakulta informatiky a informačných technológií (FIIT)

adresa: Ilkovičova 6276/2, 842 16 Bratislava.

Názvy fakúlt STU v slovenskom jazyku a v anglickom jazyku sú uvedené v prílohe číslo 2 tohto organizačného poriadku STU.

3) Univerzitné pracoviská STU:

a) Rektorát STU (R STU)

b) Centrum výpočtovej techniky STU (CVT STU)

c) Archív STU

d) Vydavateľstvo SPEKTRUM STU

e) Inštitút celoživotného vzdelávania STU (ICV STU)

f) Ústav manažmentu STU (ÚM STU)

g) Know-how centrum STU (KHC STU)

h) Projektové stredisko STU (PS STU)

i) Univerzitný vedecký park STU (UVP STU)

j) Poradenské centrum STU

Univerzitné pracoviská uvedené v tomto bode majú adresu:

Vazovova 2757/5, 812 43 Bratislava.

4) Účelové zariadenia STU:

a) Účelové zariadenie Študentské domovy a jedálne STU (ÚZ ŠDaJ STU)

adresa: Bernolákova 2716/1, 811 07 Bratislava

b) Účelové zariadenie STU v Gabčíkove (ÚZ STU v Gabčíkove)

adresa: Dunajská ulica 1346/79, 930 05 Gabčíkovo

c) Vysokoškolský umelecký súbor Technik

d) Centrum akademického športu STU (CAŠ STU)

Účelové zariadenia uvedené v písm. c) a d) tohto bodu majú adresu:

Vazovova 2757/5, 812 43 Bratislava.

5) Niektoré súčasti STU sú samostatne hospodáriace súčasti a niektoré súčasti STU sú centrálne financované súčasti.

6) Samostatne hospodáriace súčasti sú také súčasti STU, ktoré hospodária na vlastný účet, vedú vlastné účtovníctvo v súlade s vlastným rozpočtom a  rozpočtom STU.

Samostatne hospodáriace súčasti sú uvedené:

a) v bode 2 tohto článku,

b) v bode 3 písm. a) tohto článku,

c) v bode 4 písm. a) a b) tohto článku.

7) Centrálne financované súčasti sú také súčasti STU, ktoré sú finančnými vzťahmi napojené na rozpočet Rektorátu STU a organizačné zložky Rektorátu STU pre ne vykonávajú najmä vedenie účtovníctva, činnosti na úseku hospodárenia a na úseku ľudských zdrojov.

Centrálne financované súčasti sú uvedené:

a) v bode 3 písm. b) až j) tohto článku

b) v bode 4 písm. c) a d) tohto článku.

8) Záležitosti fakulty, ktoré patria do jej samosprávnej pôsobnosti, vnútornú štruktúru, podrobnosti o riadení a jej činnosti upravuje štatút fakulty a jej organizačný poriadok .

9) Vnútornú štruktúru, podrobnosti o organizácii, riadení a činnosti univerzitného pracoviska a účelového zariadenia STU upravuje jeho organizačný poriadok, ktorý vydáva rektor STU.

Článok 2a

Riadenie súčastí STU

1. Podrobnosti o riadení a pôsobnosti fakúlt, univerzitných pracovísk a účelových zariadení STU vyplývajú z tohto organizačného poriadku STU a z organizačných poriadkov jednotlivých fakúlt, univerzitných pracovísk a účelových zariadení.
2. Predstaviteľom fakulty je dekan. Dekan riadi a zastupuje fakultu a koná v jej veciach. Vo veciach podľa článku 2b tohto organizačného poriadku STU dekan koná v mene STU.
3. Dekan zodpovedá za svoju činnosť akademickému senátu ním riadenej fakulty.
4. Dekan zodpovedá rektorovi za svoju činnosť vo veciach, v ktorých koná v mene STU (článok 2b tohto organizačného poriadku STU), za hospodárenie fakulty a za svoju ďalšiu činnosť v rozsahu určenom týmto organizačným poriadkom STU,  inými internými predpismi STU vydanými rektorom[[1]](#footnote-1) alebo v rozsahu poverenia rektora[[2]](#footnote-2).
5. Univerzitné pracoviská a účelové zariadenia riadia príslušní riaditelia alebo príslušní vedúci. Riaditelia a vedúci univerzitných pracovísk a účelových zariadení zodpovedajú za svoju činnosť v plnom rozsahu rektorovi.
6. Riaditelia a vedúci samostatne hospodáriacich univerzitných pracovísk a účelových zariadení STU konajú v mene STU v oblasti nakladania s finančnými prostriedkami pridelenými im podľa schváleného rozpočtu STU; pritom sú povinní dodržiavať osobitné interné predpisy STU vydané v tejto oblasti [[3]](#footnote-3) .

Čl. 2b

Pravidlá výkonu pôsobnosti fakúlt

V zmysle § 28 ods. 1 zákona sa určujú nasledovné pravidlá výkonu pôsobnosti fakúlt vo veciach, v ktorých konajú v mene STU a v ďalších činnostiach, za ktoré zodpovedajú rektorovi; v ďalšom sa na uvedený účel používa spoločný pojem „oblasť“:

1. **Oblasť pracovnoprávnych vzťahov**
2. V súlade s § 23 ods. 1 písm. d) zákona a § 7 ods. 2 zákona č. 311/2001 Z. Z. Zákonník práce v znení neskorších predpisov sú fakulty v postavení zamestnávateľa.
3. Dekan vykonáva právne úkony v pracovnoprávnych vzťahoch u zamestnancov STU zaradených na ním riadenej fakulte, a to v rozsahu mzdových prostriedkov pridelených fakulte na základe schváleného rozpočtu STU.
4. V prípade, ak ide o práva a povinnosti z pracovnoprávnych vzťahov, ktoré sa týkajú dekana, v oblasti pracovnoprávnych vzťahov koná rektor.
5. Dekan zodpovedá za plnenie záväzkov z pracovnoprávnych vzťahov zamestnancov zaradených na ním riadenej fakulte.
6. Dekan zodpovedá za dodržiavanie predpisov v oblasti bezpečnosti a ochrany zdravia pri práci a ochrany pred požiarmi na ním riadenej fakulte.
7. **Oblasť podnikateľskej činnosti**
8. Hlavné zásady výkonu podnikateľskej činnosti na fakultách, predmet podnikateľskej činnosti, podmienky výkonu podnikateľskej činnosti a ostatné podrobnosti týkajúce sa podnikania na fakultách sú upravené v osobitnom vnútornom predpise STU.[[4]](#footnote-4)
9. Dekan uzatvára zmluvy a iné dohody v rámci podnikateľskej činnosti do celkového objemu finančných prostriedkov určených v osobitnom internom predpise STU vydanom rektorom[[5]](#footnote-5), prípadne v inom písomnom poverení rektora.
10. **Oblasť spolupráce s inými subjektmi**

V prípade, ak sa uzatvára dohoda, memorandum, resp. podobný právny vzťah s iným subjektom, a tento sa dotýka aj inej alebo iných súčastí STU, takýto právny úkon vykonáva rektor.

1. **Oblasť hospodárenia** **a nakladania s majetkom**
2. Za hospodárenie fakulty, vrátane účelného a efektívneho využívania dotácií zo štátneho rozpočtu pridelených fakulte na základe schváleného rozpočtu STU a za hospodárenie s účelovo určenými prostriedkami Európskej únie, zodpovedá rektorovi príslušný dekan.
3. Za nakladanie s majetkom STU v užívaní fakulty zodpovedá príslušný dekan, a to vrátane zodpovednosti za dodržiavanie právnych predpisov z oblasti ochrany životného prostredia.
4. Ostatné pravidlá hospodárenia STU (vrátane fakúlt) sú uvedené v článkoch 27 až 28 štatútu STU.
5. **Oblasť poskytovania informácií:**

Dekan zodpovedá rektorovi za vybavovanie žiadostí o poskytnutie informácií podľa osobitného predpisu5a, ak sa týkajú ním riadenej fakulty; podrobnosti budú upravené v smernici rektora.

1. **Oblasť informačných technológií a ochrany osobných údajov**
2. Dekan zabezpečuje dostupnosť informačného systému STU od definovaného rozhrania dátovej siete STUNET pre všetkých študentov a zamestnancov STU na ním riadenej fakulte.
3. Dekan zodpovedá za úplnosť, aktuálnosť, správnosť a bezpečnosť údajov zadávaných do informačného systému STU na ním riadenej fakulte (napr.: AIS, EIS, Integrovaný informačný systém MIS registratúra, Knižničný informačný systém a pod.).
4. Dekan zodpovedá za používanie výlučne licencovaných aplikačných programových systémov na ním riadenej fakulte.
5. Dekan zodpovedá za ochranu osobných údajov spracúvaných na ním riadenej fakulte podľa osobitných predpisov5b.

Čl. 3

Samosprávna pôsobnosť fakúlt a ich práva

Fakulty v mene STU rozhodujú alebo konajú v týchto veciach:

* + určovanie ďalších podmienok prijatia na štúdium v súlade s § 27 ods.1 písm. i) zákona a rozhodovanie v prijímacom konaní na študijné programy uskutočňované na fakulte,

- vytváranie nových akreditovaných študijných programov a ich uskutočňovanie na fakulte,

- rozhodovanie vo veciach týkajúcich sa akademických práv a povinností študentov zapísaných na štúdium podľa študijných programov uskutočňovaných na fakulte,

- uzatváranie, zmeny a zrušovanie pracovnoprávnych vzťahov uskutočňovaných na fakulte,

- vykonávanie podnikateľskej činnosti podľa pravidiel určených v čl. 29 štatútu, .

- spolupráca s inými vysokými školami, právnickými osobami a fyzickými osobami, a to aj so zahraničnými, v oblastiach, v ktorých fakulta pôsobí,

- spravovanie a údržba zvereného hnuteľného a nehnuteľného majetku.

Čl. 4

Univerzitné pracoviská STU

a) Rektorát STU (ďalej „R STU“)[[6]](#footnote-6) je hospodársko-správnym pracoviskom STU s výkonnou funkciou. Plní úlohy spojené s organizačným, finančným a technickým zabezpečením činnosti STU ako právnickej osoby a úlohy spojené s povinnosťami STU ako správcu dotácií zo štátneho rozpočtu, vlastníka majetku a zriaďovateľa súčastí STU. Pripravuje podklady na rokovania a rozhodovanie akademických a samosprávnych orgánov a pre vedúcich zamestnancov STU a zabezpečuje ich výkon. Rektorát pozostáva z útvarov priamo riadených rektorom, prorektormi a útvarov riadených kvestorom.

b) Centrum výpočtovej techniky STU (ďalej „CVT STU“)[[7]](#footnote-7) je informačným pracoviskom, ktorého poslaním je poskytovať komplexné služby a zabezpečovať prevádzku centrálneho výpočtového systému pre všetky fakulty, univerzitné pracoviská a účelové zariadenia STU. CVT STU zabezpečuje vytváranie a prevádzku počítačovej siete STU a vydáva povolenia na pripojenie zariadení na túto sieť. Zabezpečuje analýzu, projektovanie a vývoj informačných systémov na univerzitnej úrovni. Plní úlohy vyplývajúce z budovania a údržby informačného systému STU. Spolupracuje s výpočtovými strediskami fakúlt, koordinuje fakultné informačné systémy. Zodpovedá za dodržiavanie záväzných číselníkov a iných jednotiacich prvkov. Usmerňuje postup v oblasti licencií programových prostriedkov používaných na STU. Realizuje opatrenia na zvýšenie bezpečnosti a ochrany prístupu k informačných systémom a zdrojom  výpočtového systému STU a siete STUNET. CVT STU riadi riaditeľ. Činnosť CVT STU metodicky usmerňuje Rada pre informačné a komunikačné technológie.

c) Archív STU je univerzitným pracoviskom, ktoré uchováva, odbornými metódami sprístupňuje a ochraňuje písomné, fotografické a audiovizuálne archívne dokumenty z činnosti STU od jej vzniku v roku 1937. Metodicky usmerňuje a kontroluje činnosť registratúrnych stredísk jednotlivých súčastí STU v zmysle Registratúrneho poriadku STU a vykonáva odborný dozor nad vyraďovaním registratúrnych záznamov a preberaním archívnych dokumentov. Na základe žiadosti vydáva potvrdenia, výpisy a odpisy z archívnych dokumentov za úhradu podľa Cenníka úhrad nákladov Archívu STU. Pri predkladaní archívnych dokumentov na štúdium bádateľom z STU a iných inštitúcií sa riadi Bádateľským poriadkom Archívu STU. Zameriava sa na vedecké spracovanie a propagáciu uschovaných historických dokumentov. Archív STU riadi vedúci.

d) Vydavateľstvo SPEKTRUM STU[[8]](#footnote-8) je univerzitným pracoviskom, ktoré zabezpečuje vydávanie a distribúciu študijnej literatúry, odbornej literatúry a časopisov. Vydáva a distribuuje aj literatúru z vedeckovýskumnej oblasti, propagačné materiály a celoškolské periodiká. Vydavateľstvo SPEKTRUM STU riadi riaditeľ.

e) Inštitút celoživotného vzdelávania STU (ďalej „ICV STU“)8a je univerzitným pracoviskom. Jeho poslaním je príprava a zabezpečovanie ďalšieho vzdelávania so zameraním na získavanie, zvyšovanie a inováciu odbornej a profesijnej kvalifikácie a rekvalifikácie včítane jazykového vzdelávania. Podieľa sa na rozvíjaní nových prostriedkov a metód vzdelávania a koordinuje ich zavádzanie do vzdelávacieho procesu na STU. Ďalej poskytuje služby v rozvoji ľudských zdrojov a spolupracuje s novými poradenskými a vzdelávacími inštitúciami podieľajúcimi sa na ich rozvoji. ICV STU riadi riaditeľ*.*

f) Ústav manažmentu STU (ďalej „ÚM STU“) je univerzitným pedagogickým a výskumným pracoviskom, ktoré zabezpečuje študijné programy a integráciu kapacít STU vo vzdelávaní v študijných programoch v oblasti manažmentu a v oblasti priestorového plánovania s charakterom celouniverzitných študijných programov, garantuje špecifické predmety a moduly výučby v oblasti pôsobenia ÚM STU integrované do výučby v rámci študijných programov garantovaných na iných zložkách STU, poskytuje možnosti širšej vnútrouniverzitnej mobility študentov, pedagógov a vedeckovýskumných pracovníkov so zameraním na problematiku manažmentu a priestorového plánovania a integruje kapacity STU vo vedeckovýskumnej činnosti na poli manažmentu a priestorového plánovania a garantuje rozvoj poznania v tejto oblasti na STU. ÚM STU riadi riaditeľ.

g) Know-how centrum STU (ďalej „KHC STU“)[[9]](#footnote-9) je špecializované univerzitné pracovisko. Jeho organizačnými zložkami sú Univerzitný technologický inkubátor (UTI) a Kancelária spolupráce s praxou (KSP), na čele s vedúcimi organizačných zložiek. UTI zabezpečuje podporu zakladania a fungovania technicky orientovaných start-up spoločností, vzdelávanie študentov a odborných pracovníkov v oblasti podnikateľských zručností, manažmentu a marketingu. Zabezpečuje tiež propagáciu výsledkov vedy a výskumu v start-up spoločnostiach a mladým začínajúcim podnikateľom poskytuje odborné poradenské služby, kontakty a networking. KSP zabezpečuje na celouniverzitnej úrovni koordináciu a komplexný odborný servis ostatným pracoviskám STU v oblasti transferu predmetov priemyselného vlastníctva, vrátane ich ochrany podávaním prihlášok na Úrad priemyselného vlastníctva SR, vyhľadávaním partnerov z priemyslu a propagáciou výsledkov výskumu a vývoja.

h) Projektové stredisko STU (ďalej „PS STU“)[[10]](#footnote-10) je univerzitné pracovisko, ktoré zabezpečuje administráciu realizácie a implementácie univerzitných projektov financovaných zo štrukturálnych fondov EÚ a tiež poskytuje podporu a poradenstvo pre ostatné súčasti STU v súvislosti s čerpaním štrukturálnych fondov EU. PS STU sa podieľa na príprave celouniverzitných projektov[[11]](#footnote-11). PS STU tiež zabezpečuje komunikáciu s fakultami a ostatnými organizačnými zložkami a súčasťami STU pri implementácii, monitoringu, kontrole termínov a následného výkazníctva príslušným orgánom implementácie Ministerstva školstva, vedy, výskumu a športu SR (ASFEU). PS STU tak pomáha zabezpečovať jednotný, koordinovaný a v súlade s právnymi predpismi vykonávaný proces pri realizácii projektov zo štrukturálnych fondov EÚ s cieľom minimalizovať riziká neoprávnených výdavkov. PS STU riadi riaditeľ.

i) Univerzitný vedecký park STU (ďalej „UVP STU“)[[12]](#footnote-12) je špecializované pracovisko, ktoré zriadil rektor rozhodnutím č. j.: sekr./148/6875/2013 zo dňa 25. 06. 2013 na základe schváleného projektu financovaného zo Štrukturálnych fondov Európskej únie. Tvorí riadiaci, koordinačný a integračný rámec vo výskumných aktivitách realizovaných v rámci UVP STU. Súčasťou UVP STU sú univerzitný vedecký park s lokalizáciou v Bratislave, ktorý tvoria dve samostatné regionálne centrá, a to Mlynská dolina a CENTRUM a univerzitný vedecký park s lokalizáciou v Trnave. UVP STU pokračuje tiež v činnosti centier excelentnosti a kompetenčného centra zrušeného Výskumného centra STU, spočívajúcej najmä v koordinačnej aktivite výskumnej činnosti realizovanej v jednotlivých centrách excelentnosti a v kompetenčnom centre. UVP STU priamo riadi rektor. Rektor je oprávnený časť svojich právomocí vyplývajúcich z riadenia UVP STU delegovať na ním určeného zamestnanca STU. Každé regionálne centrum bude viesť riaditeľ regionálneho centra, ktorý bude priamo riadený rektorom.

j) Poradenské centrum STU (ďalej „PC STU“)12a je špeciálne pedagogické pracovisko s pôsobnosťou v rámci celej STU. Hlavným poslaním PC STU je organizačná, koordinačná, vzdelávacia a poradenská činnosť zameraná na vytváranie prístupného akademického prostredia a zodpovedajúcich podmienok pre študentov STU so špecifickými potrebami (so zdravotným znevýhodnením, psychickými problémami, poruchami učenia a pod.). PC STU zabezpečuje odborné poradenstvo, vrátane psychologického a kariérneho poradenstva, najmä pre študentov so špecifickými potrebami na STU. Ďalej zabezpečuje a koordinuje študijnú, technickú a materiálnu podporu pre študentov so špecifickými potrebami na STU, vrátane študijných materiálov v prístupnej alternatívnej forme, asistenčných pomôcok a technológií na jednotlivých fakultách STU. Služby PC STU sú okrem študentov STU určené aj pre uchádzačov o štúdium na STU, ako aj pre vysokoškolských učiteľov a ostatných zamestnancov STU. PC STU riadi vedúci.

Čl. 5

Účelové zariadenia

Účelové zariadenia zabezpečujú činnosti STU najmä v oblasti starostlivosti o študentov a zamestnancov STU.

a) Účelové zariadenie Študentské domovy a jedálne STU (ďalej „ÚZ ŠDaJ STU“)[[13]](#footnote-13) poskytuje ubytovanie a stravovanie študentom a zamestnancom STU, výnimočne aj iným osobám. Spoluvytvára podmienky na samostatné štúdium, záujmovú činnosť a odpočinok študentov. Pravidlá prideľovania ubytovania študentov v zariadeniach STU budú upravené v smernici rektora. Rozdelenie ubytovacích kapacít v jednotlivých študentských domovoch medzi súčasti STU na daný akademický rok určuje na tento účel vytvorená Ubytovacia komisia, ktorá je v súlade s článkom 8 bod 3 tohto organizačného poriadku STU poradným orgánom rektora. Ubytovaciu komisiu vedie prorektor pre vzdelávanie.

ÚZ ŠDaJ STU poskytuje stravovanie v jedálňach Stravovacieho centra. Súčasťou Stravovacieho centra nie sú prenajaté jedálne pri fakultách STU.

ÚZ ŠDaJ STU riadi riaditeľ. Riaditeľ ÚZ ŠDaJ STU je oprávnený vydávať interné predpisy v oblasti ubytovania študentov, a to najmä Postup pre ubytovanie študentov v študentských domovoch STU, Ubytovací poriadok a iné interné predpisy súvisiace s uvedenou oblasťou.

b) Účelové zariadenie STU v Gabčíkove (ďalej „ÚZ STU“ v Gabčíkove“) poskytuje ubytovanie, stravovanie a iné sociálne služby študentom a zamestnancom STU a iným subjektom. Poskytuje rôzne servisné činnosti na zabezpečenie pedagogickej a vedeckovýskumnej činnosti – študijné pobyty, exkurzie, sympóziá a pod. Vytvára podmienky na záujmové, kultúrne, športové a rekreačné činnosti. ÚZ STU v Gabčíkove riadi riaditeľ.

c) Vysokoškolský umelecký súbor Technik plní úlohy v rozvoji záujmovej a umeleckej činnosti študentov a zamestnancov STU. Reprezentuje STU na rôznych podujatiach. Vysokoškolský umelecký súbor Technik riadi riaditeľ, ktorý hospodári s príspevkom, ktorý mu STU poskytuje a ktorý je hradený zo štátneho rozpočtu v rámci dotácie a z iných zdrojov STU.

d) Centrum akademického športu STU (ďalej „CAŠ STU“)[[14]](#footnote-14)poskytuje celouniverzitné služby v oblasti rozvoja športovo- kultúrnych hodnôt so zameraním na využitie univerzitnej infraštruktúry pre zdravý fyzický a duševný vývin študentov a zamestnancov STU, a to najmä organizovanie športových a telovýchovných podujatí, organizovanie besied, stretnutí, prezentácií, školení so zameraním na telesnú kultúru a šport, informačné služby so zameraním na poskytovanie informácií o telesnej kultúre, športe, tréningovom procese, upevňovaní a rozvíjaní zdravia a všetky aktuálne informačné služby zamerané na osobnostný rozvoj predovšetkým mládeže. CAŠ STU riadi riaditeľ.

Čl. 6

Pôsobnosť STU ako právnickej osoby a riadenie univerzity

1. STU je právnickou osobou. Je verejnoprávnou a samosprávnou inštitúciou. Adresa sídla STU je: Vazovova 2757/5, 812 43 Bratislava, IČO STU je: 00397 687.
2. Štatutárnym orgánom STU je rektor, ktorý v jej mene koná, riadi ju a zastupuje ju navonok. Právne postavenie rektora je upravené v § 10 zákona a v Štatúte STU. Rektor je oprávnený práva a povinnosti, za ktoré zodpovedá v zmysle zákona a štatútu STU, delegovať na dekanov/riaditeľov/vedúcich zamestnancov jednotlivých súčasti STU. Rozsah, podmienky a ostatné pravidlá výkonu delegovaných kompetencií rektora sú upravené v osobitných interných predpisoch STU[[15]](#footnote-15), v tomto organizačnom poriadku STU alebo v písomnom poverení rektora.
3. Rektor riadi prorektorov, kvestora a riaditeľov alebo vedúcich zamestnancov univerzitných pracovísk a účelových zariadení STU, ukladá im úlohy a kontroluje ich činnosť.
4. Prorektori zastupujú rektora v rozsahu ním určenom. Vymenúva a odvoláva ich rektor po schválení v AS STU.
5. Oblasti činnosti vymedzené pre prorektorov sú definované v Organizačnom poriadku Rektorátu STU.
6. Kvestor je vedúcim zamestnancom STU. Jeho právne postavenie je upravené v § 14 zákona. Kvestora vymenúva do funkcie rektor na základe výsledkov výberového konania a odvoláva ho z funkcie.
7. Kvestor zabezpečuje a zodpovedá za hospodársky a administratívny chod STU a koná v jej mene v rozsahu určenom rektorom. Je podriadený priamo rektorovi. Kvestor zastupuje rektora vo veciach obchodno-právnych, majetkovo-právnych, administratívno-právnych a pracovno-právnych pre zamestnancov s výkonom práce na rektoráte a univerzitných pracoviskách, ktorí nie sú v priamej riadiacej kompetencii rektora. Kvestor metodicky riadi tajomníkov fakúlt.
8. Detailnejšie sú jednotlivé kompetencie kvestora rozpracované v Organizačnom poriadku Rektorátu STU.

Čl. 7

Práva a povinnosti vedúcich zamestnancov STU a fakúlt

Práva a povinnosti vedúcich zamestnancov STU a fakúlt bližšie určuje Pracovný poriadok STU.

Čl. 8

Ustanovenie poradných orgánov rektora

1. Poradným orgánom rektora je kolégium rektora. Členmi kolégia rektora sú dekani fakúlt, prorektori, kvestor, predseda AS STU, predseda odborovej organizácie a zástupca študentov. Rektor môže podľa svojho uváženia počet členov tohto kolégia rozšíriť alebo zúžiť.
2. Poradným orgánom rektora je tiež vedenie STU, ktoré prerokováva najmä otázky operatívneho riadenia STU. Vedeniu STU predsedá rektor. Stálymi členmi sú prorektori, kvestor a predseda Akademického senátu STU. Rektor môže na zasadnutie vedenia STU prizvať hostí, ak si to prerokovávaná problematika vyžaduje.
3. Rektor môže vytvoriť ďalšie poradné orgány.
4. Prorektori a kvestor môžu vytvárať svoje poradné orgány, členmi týchto sú zástupcovia fakúlt, univerzitných pracovísk a účelových zariadení podľa okruhu ich pôsobenia.
5. Na posudzovanie činnosti alebo sledovanie otázok rozvoja a koordinácie práce medzi univerzitnými pracoviskami, účelovými zariadeniami a fakultami sú rektorom zriadené stále poradné orgány.
6. Činnosť poradných orgánov ustanovených rektorom upresňuje ich rokovací poriadok. Ich členov vymenúva rektor.

Čl. 9

Pravidlá pre oblasť vnútorného riadenia STU

1. Rektor, prorektori, kvestor, dekani, tajomníci fakúlt a ostatní vedúci zamestnanci môžu vo svojej pôsobnosti splnomocniť trvalo alebo pre jednotlivé prípady alebo činnosti podriadených zamestnancov, aby konali v ich mene. Trvalé splnomocnenie musí mať písomnú formu.
2. Splnomocnenie je kedykoľvek odvolateľné. Splnomocnený zamestnanec zodpovedá za prekročenie daného splnomocnenia.
3. Ak vznikne spor vo veci výkonu činnosti alebo zodpovednosti za činnosť, ktorá nie je menovite uvedená v organizačnom poriadku, či v inom internom predpise STU, rozhodne o ňom najbližší nadriadený zamestnancov, ktorí sú v spore.
4. Oprávnenie k finančným operáciám vyplýva z podpisového poriadku STU.
5. Pokiaľ všeobecne záväzný právny predpis ukladá organizáciám vydať interné predpisy, v súlade s obsahom týchto právnych predpisov takéto vydáva:

a) pre STU rektor alebo ním poverený zamestnanec. Sem patria najmä:

* + pravidlá kolobehu účtovných dokladov, podpisový poriadok,
  + bezpečnostný projekt a smernice pre nakladanie a ochranu majetku,
  + požiarny štatút a smernica upravujúca spôsob zabezpečenia bezpečnosti a ochrany zdravia pri práci,
  + prevádzkový poriadok budov,
  + vnútorný kontrolný systém,
  + pravidlá inventarizácie majetku a spôsob riešenia inventarizačných schodkov, pravidlá činnosti škodových komisií,
  + registratúrny poriadok,
  + úprava pracovného času v organizácii,
  + smernica na udeľovanie vyznamenaní, plakiet, medailí, ocenení STU,
  + smernice upravujúce konanie slávnostných obradov.

b) pre fakulty dekan príslušnej fakulty, ak rozhodne, že potrebuje na vlastné podmienky upraviť interné predpisy uvedené v písm. a) tohto bodu, alebo pre špecifické potreby fakulty.

6) Interné predpisy STU sa priebežne aktualizujú podľa zásad normotvornej činnosti STU.

Čl. 10

Vnútorné predpisy súčastí STU a spôsob schvaľovania

1) Fakulta vydáva tieto vnútorné predpisy

1. štatút fakulty,
2. organizačný poriadok fakulty,
3. zásady volieb do akademického senátu fakulty,
4. rokovací poriadok akademického senátu fakulty,
5. rokovací poriadok vedeckej rady fakulty,
6. študijný poriadok fakulty v prípade, ak rozhodne, že potrebuje na vlastné podmienky podrobnejšie upraviť Študijný poriadok STU,
7. pracovný poriadok fakulty, ak rozhodne, že potrebuje na vlastné podmienky podrobnejšie upraviť Pracovný poriadok STU,
8. štipendijný poriadok fakulty, ak rozhodne, že potrebuje na vlastné podmienky podrobnejšie upraviť Štipendijný poriadok STU,
9. disciplinárny poriadok fakulty pre študentov, ak rozhodne, že potrebuje na vlastné podmienky podrobnejšie upraviť Disciplinárny poriadok STU,
10. rokovací poriadok disciplinárnej komisie fakulty, ak rozhodne, že potrebuje na vlastné podmienky upraviť Rokovací poriadok disciplinárnej komisie STU,
11. ďalšie predpisy, ak tak ustanoví štatút fakulty.

2) Vnútorné predpisy uvedené v bode 1 tohto článku pod písm. a), f) a g) podliehajú schváleniu AS STU a nadobúdajú platnosť dňom schválenia v AS STU.

3) Vnútorné predpisy uvedené v bode 1 tohto článku pod písm. b), c), d), h), i), j) a k) nadobúdajú platnosť ich schválením v akademickom senáte fakulty. Vnútorný predpis uvedený v bode 1 tohto článku pod písm. e) nadobúda platnosť jeho schválením vo vedeckej rade fakulty.

4) Rektor po prerokovaní v AS STU vydáva organizačné poriadky pre univerzitné pracoviská a účelové zariadenia v súlade so všetkými platnými vnútornými predpismi STU.

Čl. 11

Prechodné a záverečné ustanovenia

1. Organizačný poriadok STU je záväzný pre všetkých zamestnancov STU a jeho ustanovenia sú smerodajné pre ďalšiu normotvorbu v pôsobnosti STU.
2. Neoddeliteľnou súčasťou tohto organizačného poriadku STU je príloha číslo 1 „Číselník súčastí STU a organizačných zložiek súčastí STU, ktoré nie sú fakultami“ (ďalej len „číselník“). Rektor je oprávnený zmeniť alebo doplniť číselník a takto vykonaná zmena alebo doplnenie platí na dobu prechodnú, do vydania najbližšej zmeny tohto organizačného poriadku STU alebo vydania nového organizačného poriadku STU.
3. Rektor je oprávnený vydať interný predpis STU, v ktorom budú upravené podrobnosti o povinnostiach dekanov a riaditeľov/vedúcich súčastí STU v prípade zmeny adresy ním riadenej súčasti STU a kvestora v prípade zmeny adresy Rektorátu STU a centrálne financovaných súčastí STU.
4. Rektor je povinný do troch mesiacov odo dňa účinnosti dodatku číslo 6 k organizačnému poriadku STU vydať smernice rektora, v ktorých budú upravené:
5. pravidlá prideľovania ubytovania študentov v zariadeniach STU
6. pravidlá poskytovania informácií STU podľa osobitného predpisu5a.
7. Tento organizačný poriadok bol schválený AS STU dňa 24.11.2008.
8. Dňa 24.11.2008 stráca platnosť Organizačný poriadok STU zo dňa 18. 11. 2002.
9. Dodatok č. 1 k Organizačnému poriadku STU bol schválený AS STU dňa 02. 03. 2009.
10. Dodatok č. 2 k Organizačnému poriadku STU bol schválený AS STU dňa 29. 10. 2012 s účinnosťou od 1. novembra 2012.
11. Dodatok č. 3 k Organizačnému poriadku STU bol schválený AS STU dňa 24. júna 2013 s účinnosťou od 1. júla 2013.
12. Dodatok č. 4 k Organizačnému poriadku STU bol schválený AS STU dňa 26. októbra 2015 s účinnosťou od 1. januára 2016.
13. Dodatok č. 5 k Organizačnému poriadku STU bol schválený AS STU dňa 12. 12. 2016 s účinnosťou od 1. januára 2017.
14. Vydaním dodatku číslo 5 k Organizačnému poriadku STU sa v súlade s bodom 2 tohto článku deklaruje vydanie číselníka, ktorého znenie je uvedené v prílohe číslo 1 dodatku číslo 5 k Organizačnému poriadku STU.
15. Dodatok č. 6 k Organizačnému poriadku STU bol schválený AS STU dňa 13. 03. 2017 s účinnosťou od 1. apríla 2017.
16. Dodatok č. 7 k Organizačnému poriadku STU bol schválený AS STU dňa 12.03.2018 a účinnosť nadobúda 1. apríla 2018, okrem článku 2b bod 6, ktorý nadobúda účinnosť 25. mája 2018.

prof. Ing. Ján Híveš, PhD. prof. Ing. Robert Redhammer, PhD.

predseda rektor

Akademického senátu STU

1. Podpisový poriadok STU. [↑](#footnote-ref-1)
2. Článok 2 bod 5 Smernice rektora číslo 1/2013-SR “Podpisový poriadok STU“. [↑](#footnote-ref-2)
3. Smernica rektora číslo 6/2013 – SR “Zásady hospodárenia Slovenskej technickej univerzity v Bratislave”. [↑](#footnote-ref-3)
4. Vnútorný predpisu STU číslo 9/2013 “Pravidlá pre vykonávanie podnikateľskej činnosti na Slovenskej technickej univerzite v Bratislave: [↑](#footnote-ref-4)
5. Riadok 42 v prílohe číslo 2 Podpisového poriadku STU. [↑](#footnote-ref-5)
6. 5a Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

   5b Nariadenie Európskeho parlamentu a Rady (EÚ) 2016/679, smernica Európskeho parlamentu a Rady (EÚ) 2016/68, zákon č. 18/2018 Z. z. o ochrane osobných údajov a o zmene a doplnení niektorých zákonov.

   Organizačný poriadok Rektorátu Slovenskej technickej univerzity v Bratislave číslo 10/2012-N v platnom znení. [↑](#footnote-ref-6)
7. Organizačný poriadok Centra výpočtovej technicky Slovenskej technickej univerzity v Bratislave (účinnosť: 1. 4. 1996). [↑](#footnote-ref-7)
8. Organizačný poriadok Vydavateľstva SPEKTRTUM Slovenskej technickej univerzity v Bratislave číslo 1/2015-OP.

   8a Organizačný poriadok Inštitútu celoživotného vzdelávania Slovenskej technickej univerzity v Bratislave číslo 1/2016-OP. [↑](#footnote-ref-8)
9. Organizačný poriadok Know-how centra Slovenskej technickej univerzity v Bratislave číslo 8/2012-N v platnom znení. [↑](#footnote-ref-9)
10. Organizačný poriadok Projektového strediska Slovenskej technickej univerzity v Bratislave číslo 9/2012-N. [↑](#footnote-ref-10)
11. Článok 2 bod 1 Smernice rektora číslo 5/2014-SR “Pravidlá implementácie a administrácie projektov na Slovenskej technickej univerzite v Bratislave”. [↑](#footnote-ref-11)
12. Organizačný poriadok Univerzitného vedeckého parku Slovenskej technickej univerzity v Bratislave číslo 1/2013-OP v platnom znení.

    12a Organizačný poriadok Poradenského centra Slovenskej technickej univerzity v Bratislave. [↑](#footnote-ref-12)
13. Organizačný poriadok Účelového zariadenia Študentské domovy a jedálne Slovenskej technickej univerzity v Bratislave číslo 1/2014-OP. [↑](#footnote-ref-13)
14. Organizačný poriadok Centra akademického športu Slovenskej technickej univerzity v Bratislave číslo16/2008-N v platnom znení. [↑](#footnote-ref-14)
15. Napr. Smernica rektora číslo1/2013 – SR “Podpisový poriadok Slovenskej technickej univerzity v Bratislave” (ďalej len „Podpisový poriadok STU“). [↑](#footnote-ref-15)